P6_TA(2005)0080

Belarus

Europa-Parlamentets beslutning om Belarus

Europa-Parlamentet,

- der henviser til sine tidligere beslutninger om situationen i Belarus, navnlig beslutningen af 16. september 2004 [1] og 28. oktober 2004 om den politiske situation i Belarus efter parlamentsvalget og folkeafstemningen den 17. oktober 2004 [2],

- der henviser til udtalelse nr. 314/2004 om folkeafstemningen i Belarus den 17. oktober 2004, som Europarådets Venedig-kommission vedtog på sit 60. plenarmøde den 8.- 9. oktober 2004,

- der henviser til de endelige konklusioner fra den internationale valgobservationsmission under OSCE's Parlamentariske Forsamling af 9. december 2004,

- der henviser til resolutionerne fra Europarådets Parlamentariske Forsamling om situationen i Belarus og især dets resolution 372(2004) af 28. april 2004 om forfølgelse af pressen i Republikken Belarus,

- der henviser til erklæringen fra lederen af OSCE's kontor i Minsk i september 2004 om de fængselsdomme, der er afsagt mod to medlemmer af oppositionen i Belarus, som anklages for at have fremsat injurier mod landets præsident,

- der især henviser til EU's handlingsplan til fremme af demokratiet i Belarus vedtaget af Europa-Parlamentets Delegation for Forbindelserne med Belarus den 23. februar 2005,

- der navnlig henviser til sin beslutning af 11. februar 2003 om forbindelserne mellem Den Europæiske Union og Belarus — hen imod et fremtidigt samarbejde [3],

- der henviser til Sakharov-prisen for tankefrihed, som i december 2004 blev givet til det belarussiske journalistforbund,

- der henviser til Kommissionens meddelelse af 12. maj 2004 om EU's naboskabspolitik (KOM(2004)0373),

- der henviser til resolutionen om menneskerettighedssituationen i Belarus vedtaget af FN's Menneskerettighedskommission den 15. april 2004,

- der henviser til den internationale konvention om borgerlige og politiske rettigheder, navnlig artikel 19 og 21, som sikrer ytringsfriheden og retten til frit at deltage i fredelige forsamlinger,

- der henviser til EU's sanktioner vedtaget den 2. juli 2004 mod belarussiske embedsmænd, efter at tre belarussiske oppositionsledere og en journalist var forsvundet,

- der henviser til forretningsordenens artikel 115, stk. 5,

A. der henviser til, at den parlamentariske trojka har konkluderet, at hverken parlamentsvalget i 2000 eller præsidentvalget i 2001 var frit og retfærdigt, og at regeringen forud for disse valg udsatte den politiske opposition, de uafhængige medier og valgobservationsorganisationerne for vilkårlige handlinger og dermed skabte en alvorlig mangel på respekt for de demokratiske principper,

B. der påpeger, at situationen i Belarus ikke er blevet forbedret, men tværtimod yderligere forværret, og at dette har ført til, at menneskerettighederne og mindretallenes rettigheder krænkes på det groveste, at underhuset har fået frataget sine lovgivningsmæssige beføjelser, og at det økonomiske liv styres af præsidenten, og som endvidere henviser til, at disse krænkelser også omfatter fængsling og andre former for undertrykkelse af medlemmer af den demokratiske opposition, afmelding af politiske partier op til valgene, chikanering og intimidering af oppositionens kandidater og forbud mod, at oppositionspartiernes repræsentanter får adgang til afstemningsstederne,

C. der henviser til, at EU gentagne gange har fordømt Lakushenko-styrets anholdelse af prominente oppositionsledere, og at der ikke er sket fremskridt i de uopklarede sager om en række forsvundne personer,

D. der henviser til, at Mikhail Marynich, tidligere minister for udenrigsøkonomiske relationer, tidligere ambassadør og præsidentkandidat ved valget midt i 2001, den 18. februar 2005 blev idømt 5 års fængsel, som blev nedsat til tre år og seks måneder,

E. der henviser til, at over 50 pro-demokratiske ngo'er på forskellige niveauer og af forskellig politisk observans, 25 uafhængige organer inden for massemedierne og adskillige uddannelsesinstitutioner i løbet af de seneste få år er blevet lukket af "tekniske" årsager, men at det i alle disse tilfælde stod klart, at der var tale om en straf for at have kritiseret præsidenten og hans politik,

F. der henviser til, at der til stadighed kan konstateres politisk motiverede anholdelser af og retssager mod aktivister fra den demokratiske bevægelse og uafhængige journalister samt udvisning af udenlandske statsborgere i Belarus, og til at to medlemmer af den belarussiske opposition, Valery Levonevsky og Alexander Vasilyev, i september 2004 blev idømt to års fængsel for at have fremsat injurier mod landets præsident,

G. der henviser til de vedvarende fredelige protestaktioner iværksat af små forretningsdrivende, som er blevet imødegået med intimidering fra regerings side, og som påpeger, at arrangørerne af disse aktioner er blevet anholdt og idømt bøder,

H. der henviser til, at der i henhold til resolutionen fra Europarådets Parlamentariske Forsamling af 28. maj 2004 foreligger beviser for, at højtstående statslige embedsmænd var involveret i bortførelserne og de påståede mord på ledende oppositionsfolk i 1999, og at Europarådet i maj 2004 afviste en ansøgning fra Belarus om en genoptagelse af landets særlige status i forhold til denne organisation, som var blevet suspenderet, da præsident Lukashenko opløste parlamentet i 1997,

I. der er dybt foruroliget over de belarussiske myndigheders beslutning om at inddrage den tilladelse, som det internationalt anerkendte europæiske humanvidenskabelige universitet i Minsk har til at fungere som en lovlig institution, idet universitetet er et bemærkelsesværdigt eksempel på akademisk frihed og respekt for sande europæiske værdier i sin undervisning og sine forskningsprogrammer, og at dette vil få meget negative konsekvenser for flere hundrede studerendes og læreres akademiske fremtid,

J. der henviser til, at FN's Menneskerettighedskommission i april 2004 rettede kritik mod Belarus på grund af vedvarende forlydender om vilkårlig anholdelser og fængslinger og chikanering af ikke-statslige organisationer, politiske partier tilhørende oppositionen og personer engageret i demokratisk virksomhed,

1. fordømmer den systematiske og stigende chikanering og intimidering, som journalister, redaktører og medievirksomheder, der stiller sig kritiske over for den belarussiske præsident og regering, udsættes for fra statslige embedsmænds side, især embedsmænd i informationsministeriet; fordømmer ligeledes de vilkårlige overgreb mod medlemmer af oppositionen, menneskerettighedsforkæmpere og enhver, der åbent forsøger at rette kritik mod præsidenten og styret, således som de kommer til udtryk i form af tilfældige anholdelser, dårlig behandling af tilbageholdte personer, forsvindinger, politisk motiverede forfølgelser og andre repressive handlinger, som lader hånt om de grundlæggende demokratiske og retsstatslige principper;

2. er af den opfattelse, at sagen mod Marynich var politisk motiveret, og at dommen mod ham var en politisk begrundet krænkelse af retssystemet, hvilket er yderligere et bevis på, at domstolene i Belarus ikke er uafhængige, og at situationen er præget af en generel mangel på respekt for retsstatsprincippet og af generel politisk undertrykkelse;

3. opfordrer de belarussiske myndigheder til øjeblikkeligt og ubetinget at løslade Mikhail Marynich;

4. opfordrer endvidere de belarussiske myndigheder til øjeblikkeligt at løslade Valery Levonevsky, Alexander Vasilyev og alle andre fængslede politiske modstandere af regimet;

5. gentager sin opfordring til øjeblikkelig løsladelse af professor Bandazhevsky, en lægevidenskabelig forsker, der har specialiseret sig i nuklear medicin, og som blev idømt otte års fængsel den 18. juni 2001 på grund af sin åbne kritik af myndighederne i forbindelse med forskningen i atomreaktorkatastrofen i Tjernobyl i 1986;

6. opfordrer til, at der indledes en uafhængig undersøgelse under ledelse af en uvildig person i sagerne om følgende forsvundne personer: Yuri Zakharenko, tidligere indenrigsminister, Victor Gonchar, tidligere næstformand i det belarussiske parlament, Anatoly Krasovsky, forretningsmand, og Dmitry Zavadski, fotograf for den russiske TV-kanal ORT;

7. opfordrer de belarussiske myndigheder til at give små forretningsdrivende tilladelse til at iværksætte fredelige protestaktioner og til at løslade arrangørerne og lederne af disse aktioner;

8. betragter præsident Lukashenkos forsøg på gennem en folkeafstemning at forlænge sin embedsperiode som endnu en bekræftelse på den autoritære måde, han styrer landet på;

9. påpeger, at Belarus er det eneste europæiske land, som ikke har aftaleretlige relationer til EU på grund af de massive menneskerettighedskrænkelser, og opfordrer Rådet til at fordømme det nuværende belarussiske regime som et diktatur og præsident Lukashenko som diktator;

10. opfordrer Rådet og medlemsstaternes regeringer til at finde frem til og indefryse de personlige formuer, som tilhører såvel præsident Lukashenko som de øvrige fremtrædende medlemmer af regimet, der er med til at sikre diktaturets fortsatte beståen;

11. henstiller til Rådet og medlemsstaternes regeringer at føje yderligere personer til listen over repræsentanter for de belarussiske myndigheder, som ikke kan få udstedt visum, for at forhindre dem i at rejse ind i EU;

12. fastslår, at alle relevante bestemmelser i FN's flygtningekonvention, som finder anvendelse på politiske flygtninge, og i europæiske aftaler om asyl også finder anvendelse på ofrene for Lukashenko-regimet;

13. opfordrer Belarus til at sørge for, at politiet og sikkerhedsstyrkerne handler i overensstemmelse med forpligtelserne i henhold til den internationale konvention om borgerlige og politiske rettigheder;

14. henstiller indtrængende til de belarussiske myndigheder straks at indstille chikanen mod alle landets uddannelsesinstitutioner og respektere de grundlæggende principper om akademisk frihed, lærernes uafhængighed og tolerance i undervisningen;

15. kræver, at der etableres et særligt uddannelsesprogram med henblik på tildeling af studielegater, navnlig til studerende fra det europæiske humanvidenskabelige universitet (European Humanities University (EHU)) i Minsk, som ønsker at studere i Den Europæiske Union, og med henblik på ydelse af økonomisk støtte til akademiske institutioner, som er rede til at optage disse studerende, og kræver, at der fastlægges en ad hoc-procedure, som muliggør overførsel af resultater opnået af studerende ved EHU;

16. understreger, at en sanktionspolitik mod Belarus kun vil være rettet mod landets myndigheder og ikke på nogen måde vil ramme det belarussiske samfund, således som det kommer til udtryk i EU's handlingsplan til fremme af demokratiet i Belarus, der for nylig blev vedtaget af Europa-Parlamentets Delegation for Forbindelserne med Belarus;

17. går ind for en styrkelse af det civile samfund i Belarus og glæder sig over Kommissionens beslutning om at finansiere projekter i Belarus under det europæiske initiativ for demokrati og menneskerettigheder (EIDHR);

18. påpeger, at det ikke må skorte på diplomatiske og politiske bestræbelser på af bringe Belarus tilbage i den europæiske fold og dermed sætte landet i stand til at spille den vigtige rolle, der tilkommer det i udviklingen af den europæiske naboskabspolitik;

19. understreger endnu en gang, at en yderligere udvikling af EU's forbindelser med Belarus fortsat vil være afhængig af, at der sker fremskridt hen imod en demokratisering og reform af landet;

20. opfordrer indtrængende Kommissionen, Rådet og medlemsstaternes regeringer til at udarbejde en handlingsplan med henblik på at styrke og øge — sammen med andre demokratiske lande og internationale organer — støtten til alle tilbageværende demokratiske kræfter i Belarus og på mere effektivt at støtte de mennesker i det belarussiske civilsamfund, som arbejder for demokratiske ændringer i Belarus;

21. støtter oprettelsen af alternative og tilgængelige informationskilder såsom TV- og radiostationer i nabolandene (Polen og/eller Litauen) med henblik på at komme isoleringen af Belarus til livs og nå ud til så stor en del af befolkningen som muligt;

22. er skuffet over Kommissionens tavshed efter sidste uges trojka mellem EU og Rusland med hensyn til de drøftelser, der måtte have fundet sted om menneskerettighedssituationen i Belarus, navnlig spørgsmål om politiske forsvindinger og skånselsløs undertrykkelse af ytringsfriheden, og finder især dette beklageligt, fordi trojkaen ifølge planen skulle beskæftige sig med demokrati og menneskerettigheder i EU's og Ruslands fælles nabolag;

23. anmoder EU-institutionerne om at insistere på, at menneskerettighedsspørgsmål bliver et fast punkt på dagsordenen for alle fremtidige møder mellem EU og Rusland, og mener, at situationen i Belarus også bør opføres på dagsordenen for alle regelmæssige konsultationer mellem EU og Rusland;

24. henstiller til Rådet og medlemsstaterne at foretage en uvildig undersøgelse af de politiske forsvindinger i Belarus og oprette en fond med henblik på at hjælpe familierne til de forsvundne personer og andre ofre for det belarussiske regime;

25. pålægger sin formand at sende denne beslutning til Rådet, Kommissionen, medlemsstaternes regeringer og parlamenter, regeringen og parlamentet i Belarus og OSCE's og Europarådets Parlamentariske Forsamlinger.

[1] "Vedtagne tekster", P6_TA(2004)0011.

[2] "Vedtagne tekster", P6_TA(2004)0045.

[3] EUT C 43 E af 19.2.2004, s. 60.

--------------------------------------------------